લગ્નની જેમ મૃત્યુ બીજી એક વિધિ છે જ્યાં એમના રીતવાજો અને આપણા રીત-રિવાજોનો ફર્ક સપાટી પર આવી જાય છે. કેનિયાના નાઈરોબીથી નીકળતા દૈનિક ‘ડેઈલી નેશન'ના મે ૧૯, ૨૦૦૩ના અંકમાં મૃત્યુનોંધો આપેલી છે અને સાથે મૃતકોની તસવીરો છાપવામાં આવી છે. આફ્રિકાની કાળી પ્રજાની વિધિઓ પણ યુરોપ-અમેરિકાની ગોરી પ્રજાની જેમ આપણાથી જુદી પડી જાય છે. દરેક જાહેરાતની ઉપર આપણી જેમ ‘અવસાનનોંધ’ કે ‘જૈનમરણ’ કે ‘હિન્દુ કે ‘ઉઠમણું' જેવા શબ્દો વપરાતા નથી, પણ ‘ડેથ એન્ડ ફ્યુનરલ એનાઉન્સમેન્ટ' લખ્યું હોય છે. આપણાં પ્રમુખ સમાચારપત્રોમાં મૃતકોના ફોટાઓની સાઇઝ ટપાલની ટિકિટથી પોસ્ટકાર્ડ સુધીની હોઈ શકે છે, અને મૃત્યુનોંધ પણ નાની-મોટી હોય છે (મૃતકનાં સગાઓ જાહેરખબરો પર કેટલા રૂપિયા ખર્ચી શકે છે એના પર આ નિર્ભર છે!) નાઇરોબીના દૈનિકમાં લગભગ દરેકના ફોટાની અને મૃત્યુનોંધની માહિતીની સાઇઝ સરખી જ હોય છે, એ પાનું નિયત હોય છે, અને સરખાં ખાનાં પાડેલાં હોય છે. ઘણીવાર નીચે એક લીટી લખેલી હોય છે, વી લવ યુ, બટ ગૉડ લવ્સ યુ ધ મોસ્ટ! (અમે તને પ્યાર કરીએ છીએ, પણ ઈશ્વર સૌથી વધારે પ્યાર કરે છે!)